b'\n_START_ARTICLE_\nTrofoblast\n_START_PARAGRAPH_\nTrofobl\xc3\xa1st je stena blastociste, skozi katero se prehranjuje embrioblast in ki se diferencira v zunanji sinciciotrofoblast ter notranji citotrofoblast.\n_START_SECTION_\nRazvoj\n_START_PARAGRAPH_\nBlastocista je skupek celic, ki obdajajo centralno, s teko\xc4\x8dino zapolnjeno votlino, blastocel. Notranja skupina celic blastociste tvori embrioblast, iz katerega se kasneje razvije zarodek, celice, ki kot obod obdajajo blastocel, pa tvorijo trofoblast. Ko se blastocista pritrdi na povr\xc5\xa1ino materni\xc4\x8dne sluznice (endometrija), se pri\xc4\x8dnejo celice trofoblasta na mestu stika z materni\xc4\x8dno sluznico intenzivno deliti. Nekatere od njih se zlivajo ter tvorijo sinciciotrofoblast. Nasprotno pa celice pod sinciciotrofoblastom ohranijo plazemsko membrano in jih imenujemo citotrofoblast. Celice sinciciotrofoblasta so zelo invazivne, hitro prodirajo v sluznico in postopoma popolnoma obdajo zarodek (sredi 2. tedna razvoja); 10. do 12. dan razvoja je zarodek popolnoma ugnezden. Iz trofoblasta se kasneje tvori posteljica.'